**Програма за детско и младежко развитие, основаващо се на подход,**

**при който се отчитат и надграждат силните страни на детето**

**Указания за кандидатстване**

Програмата за детско и младежко развитие е финансираща програма, насочена към развитие на деца и младежи, изложени на риск, основаващо се на силните им страни. Програмата се реализира с подкрепата на Фондация „Оук“.

Програмата надгражда опита на ФРГИ от Програма „Дъга“ (2011-2013), която подкрепи 1176 деца и младежи; 196 родители; 181 професионалиста, работещи с деца и доброволци и над 1600 непреки участници, между които отново деца, родители и различни специалисти.

Програмата има за цел да популяризира и утвърди подходи на работа с деца и младежи, изложени на риск, основаващ се на развитие на силните им страни, а не на техните дефицити. Предназначена е за лица и институции, които вземат пряко участие в детското развитие (родители, роднини, учители, училищни администрации, детски заведения, детски педагогически стаи, центрове за превенция и други). Програмата ще подкрепи НПО, работещи предимно в населени места до 100 000 души да разработят и изпълнят проекти, които утвърждават този подход и развиват жизнени умения и умения за справяне с трудностите у деца и младежи, изложени на риск. Финансираните организации ще получат серия от обучения и подкрепа за разработване на местни стратегии за включване на различни заинтересовани страни в процеса за изграждане на здравословна и дружелюбна към децата и младежите серда.

За целите на програмата, ФРГИ е възприела следните работни дефиниции:

**Подход, основаващ се на силните страни или резилиънс** – термин от социалната работа, който поставя ударението върху активното участие на децата и младежите и себеовластяване за преодоляване на трудности и кризи. Също така отчита позитивните традиционни практики в общностите, които могат да бъдат основа за ефективни и устойчиви интервенции, стимулиращи детското и младежко развитие**.**

**Детско развитие** – за ФРГИ детското развитие е работа с деца и младежи до 18 годишна възраст. Ранното детско развитие включва физическото развитие и здраве, познавателното и езиково развитие, както и придобиването на важни социални и емоционални умения от детето от раждането до навършване на 8 години. Работата с по-големи деца и младежи се ориентира към създаване на възможности за нови и разнообразни преживявания, насърчаване на творчеството, развиване на критична мисъл и активни граждани, осигуряване на достъп до подходяща информация за това как младите хора да гарантират своето здраве и развитие, да практикуват здравословно поведение и изграждат умения за междуличностно общуване, вземане на решения и справяне с напрежение и конфликти.

**Детско участие** - Член 12 от Конвенцията на ООН за правата на детето гласи, че децата имат право да участват в процесите на вземане на решения, които се отнасят до техния живот, както и да влияят върху решенията, вземани за тях – в семейството, в училище, общността, държавата и др. Като принцип, детското участие подчертава, че децата са пълноправни личности, които трябва да имат възможността да изразяват своите мнения по всички въпроси, които ги касаят, като на тези мнения следва да се отдава съответната тежест и внимание в зависимост от зрелостта на детето. ФРГИ обръща внимание на децата в уязвими ситуации, тъй като участието на децата следва да се прилага и като подход за премахване на съществуващите в обществото дискриминационни модели, които са основна пречка пред усилията за благосъстоянието на децата.

**Неформално образование –** ние дефинираме неформалното образование като организиран и целенасочен процес на учене, който се провежда извън рамките на традиционните образователни институции (детска градина, училище, ВУЗ и пр.).  Общуването между участниците в един такъв процес следва да протича чрез взаимно уважение и постоянно предоговаряне на търсените резултати и средствата за постигането им. Неформалното образование не изхожда от индивидуалното академично развитие на отделния учащ, а от развитието му в определен контекст – неговия проект за собствения му живот, културната и социална специфика на общността му и пр.

**Първична превенция –** осъществява се посредством различни стратегии, програми и дейности, насочени към социални, икономически и други области на обществената политика и се стреми да предотврати развитието на разстройство, процес или проблем, които все още не са възникнали. Включва всички, затова се нарича още и универсална превенция.

1. **Принципи на програмата:**

Програмата се основава на следните основни принципи:

**Опазване правата на детето:** ФРГИ ще подкрепи инициативи, които отчитат факта, че децата имат права и гражданските институции, включително семействата са длъжни да ги уважават и да улесняват тяхната реализация. Тези права са взаимносвързани и взаимоутвърждаващи. Те зачитат гледната точка на детето и неговото активно участие в реализирането им, което зависи от степента на зрялост и се променя с възрастта.

**Детско участие:** ФРГИ търси инициативи, които признават способностите, интересите и желанията на децата и в които децата участват пълноценно. Инициативи, изградени на принципа на пълноценната комуникация и справедливото разпределение на отговорностите и доверие между организациите-кандидати и децата участници.

**Недискриминация:** ФРГИ ще подкрепи проекти, които се изпълняват по начин, който не дискриминира на основата на раса, цвят на кожата, пол, сексуална ориентация, език, религия, или други признаци на детето и неговите родители или настойници. Всяко действие, насочено към специфична група трябва да бъде планирано по начин, който утвърждава равнопоставеността и включването.

**В най-добрия интерес на детето:** ФРГИ ще подкрепи инициативи, които са в най-добрия интерес на детето на две нива. Първо, действията и инициативите, насочени към конкретно дете са съобразени с неговите уникални характеристики и обстоятелства, при които живее. Второ, всички решения и действия, програмни или административни, които имат влияние върху отделни групи деца или децата като цяло, трябва да зачитат техния колективен интерес.

**Зачитане и надграждане на силните страни**: ФРГИ ще подкрепи инициативи, които отчитат факта, че децата, семействата и общностите имат силни страни, ресурси и капацитет, които могат да служат като отправна точка при интервенциите. Задълбоченото изучаване и разбиране на социалния контекст и позитивните традиционни практики може да бъде здрава основа за устойчиви и ефективни дейности и възможности за защита на децата.

**Да не вредим на деца:** ФРГИ ще подкрепи инициативи, които си дават сметка за евентуални неволни негативни влияния върху децата и младежите и включват механизми за мониторинг и оценка на ефекта от изпълнението върху децата, както и възможности за ревизиране на подхода и дейностите с цел предотвратяване на навреждането на деца.

**Устойчивос**т: ФРГИ търси инициативи, които могат да функционират относително самостоятелно след периода на финансова подкрепа, както и могат да бъдат повторени или трансферирани и да се осъществят в напълно различни условия от други хора и организации.

**Ефективност и ефикасност**: ФРГИ търси инициативи, в които реализираната промяна е изпълнила предварително заложените си цели и е постигнала положителна промяна върху средата, при ефективното използване на ресурсите.

1. **Цели на програмата:**

* Развитие на уменията на възрастните да оказват подкрепа на деца и младежи, живеещи при трудни условия;
* Овластяване на деца и младежи: развитие на самочувствие, самоувереност, работа в екип и други умения за справяне с трудности;
* Включване на различни заинтересовани страни (родители, социални работници, съседи, полиция, местна власт и др.) в създаването на здравословна среда и отношения за детско и младежко развитие.

**Приоритетно ще се финансират проекти, които:**

* Представят задълбочено разбиране и прилагане на подхода, основаващ се на силните страни в работата с деца и младежи;
* Са информирани от преживяванията на децата за това, което работи добре за тях в техните общности. Заздравяват връзките, които децата имат с неформалната мрежа - съседи , семейство и приятелски кръгове , магазинери, треньори в спортни клубове, и формалната система от услуги - училище, детески градини, социални служби и т.н.;
* Се вслушват в децата, отчитат способността им да правят избор и да вземат решения в трудни моменти, показват разбиране, че децата не са безпомощни, а могат активно да работят за промяна на своя живот;
* Основават се на широко гражданско участие / включване на общността;
* Оказват влияние върху поведението на обгрижващи, социални работници и учители;
* Вземат предвид широкия контекст около детето, адресират оказващи негативно влияние върху живота на децата стресови фактори като бедност, насилие, стигма в общностите и предлагат начини за намаляване на тяхното влияние върху децата и младежите;
* Показват разбиране за различието и значителния риск, който то носи, различният да бъде малтретиран. Кандидатурите трябва да показват как възрастните, ангажирани да подкрепят деца от уязвими групи, са чуствителни към различни измерения на уязвимост. Например: малцинствен произход, бедно семейство, преместване от друго населено място, липса на приятели и познати, обгрижване не от родителите, а от близки и роднини;
* Демонстрират креативност и иновативност, както и ефикасност;
* Реалистични са по отношение на време, хора и ресурси;
* Развиват организационния капацитет на изпълнителите;
* Могат да бъдат възпроизведени в различен контекст.

1. **Дейности по програмата:**

* Финансиране на различни инициативи за развитие на деца и младежи, с активното участие на самите деца и младежи;
* Финансиране на информационни кампании в населените места, които са част от програмата за популяризиране на подхода, основаващ се на силните страни в работата с деца и младежи;
* Широко популяризиране на проблемите на децата и решенията, намерени от подкрепените инициативи;
* Изграждане на допълнителен работен капацитет на организациите, участнички в програмата;
* Създаване на възможности за обмяна на опит и добри практики между отделните организации, участници в програмата и сродни програми, вкл. финансирани от Оук.

1. **График на програмата:**

* Обявяване на програмата  - 5 август 2015 г.
* Краен срок за кандидатстване с идейна концепция  - 20 септември 2015 г.
* Обявяване на одобрените концепции  - 1 октомври 2015 г.
* Комуникация с одобрените организации и техническа помощ за разработване на идеята
* Краен срок за кандидатстване с проектно предложение  - 20 октомври 2015 г.
* Обявяване на финансираните проекти  - 1 ноември 2015 г.
* Подписване на договори - 10 ноември 2015 г.
* Изпълнение на финансираните проекти  - 10 ноември 2015 – 1 март 2018 г.

1. **Финансиране:**

Максималният размер на безвъзмездното финансиране на един проект е 28 000 лева. Кандидатите е необходимо да осигурят най-малко 30% съфинансиране на разходите по проекта, от които поне 15% в брой. Предложенията могат да се изпълняват за период до 28 месеца.

Очакваме средната стойност на проектите да е 20 000 лева.

Организациите, получили финансиране за изпълнение на проекти в рамките на програмата ще могат да кандидатстват и за грантове за изпълнение на информационни кампании в техните населени места, които популяризират подхода, основаващ се на силните страни при работата с деца и младежи. Тези грантове с размер до 3000 лева ще бъдат отпуснати на конкурсен принцип през втората година на програмата.

**6. Кой може да кандидатства?**

За участие в Програмата и съответно финансиране могат да кандидатстват настоятелства, клубове, читалища, сдружения, фондации или други граждански структури. Не могат да кандидатстват фирми и индивидуални граждани. Една организация може да кандидатства само с една идея/предложение.

**Внимание:** Допустими кандидати са организации, които не са участвали в първата фаза на програма Дъга (2011 – 2013) и в нейната втора фаза, стартирала през април 2015 г.

Допустими кандидати са организациите, които отговарят на всички посочени по-долу формални критерии:

а) Кандидатстващите организации трябва да бъдат неправителствени, нестопански, неполитически и нерелигиозни.

б) Кандидатите са официално регистрирани неправителствени организации и читалища, по Закона за юридическите лица с нестопанска цел и Закона за народните читалища .

в) Кандидатстващите организации трябва да работят в сферата на детското развитие и да търсят начини за решаване предимно чрез първична превенция на значими проблеми. Кандидатите трябва да са готови да търсят активното участие на самите деца и младежи в различни етапи от изпълнението на дейностите (т.е. не само в публичните изяви или само във фактическото провеждане), да се вслушват в тях, да опознаят силните им страни и да ги подкрепят и екипират с умения, които да ги изградят като силни и устойчиви личности.

г) Кандидатстващите организации да имат или да са готови да създадат и приложат стандарти за добро управление и политика за закрила на децата, както и да прилагат правила и норми, гарантиращи качеството на тяхната работа, да имат или изградят механизми чрез които да се свързват със и отчитат пред различни обществени групи, да са финансово отчетни и прозрачни.

**Важно:** Организациите, които нямат политики за закрила на детето ще бъдат подкрепени да развият такава до края на участието си в програмата.

**7. Начин на кандидатстване:**

Кандидатстването за Програмата, съответно получаване на финансирането, се осъществява на два етапа:

Първият етап е представяне на концепция/идейно предложение.

Вторият етап е представяне на предложение за финансиране (проект). На този етап се допускат само организациите, чиито идейни предложения са били одобрени и са получили техническа консултация от ФРГИ за доразвиване на техните идеи.

**Документите, необходими за кандидатстване са:**

**Етап 1:** Идейно предложение

1. Формуляр за кандидатстване с идейна концепция (файл с определени изисквания за обема предоставена информация)

2. Информационен лист (Формуляр с основна информация за кандидатстващата организация) (файл с определени изисквания за обема предоставена информация)

Само одобрените идейни концепции, преминават на етап 2. ФРГИ изпраща само на канидатите, допуснати до Етап 2 **формуляр за кандидатстване** с пълно проектно предложение по електроен път.

**Етап 2:**  Проектно предложение

1. Формуляр за кандидатстване

2. Бюджет на предложението

3. Автобиографии на ключовите експерти по проекта (до 3 броя)

Документите за кандидатстване се изпращат само в електронен формат като прикачени файлове на ел. поща: [konkurs@wcif-bg.org](mailto:konkurs@wcif-bg.org). Няма да се разглеждат проектни предложения, изпратени по друг начин или на друг електронен адрес.

Важно е във формуляра да се съдържа цялата необходима информация, отнасяща се до проекта. Моля, използвайте полетата под съответните точки във формуляра, за да впишете необходимата информация, като спазвате изискванията за оформяне на предложението, посочени при самите въпроси.

**При получаването на формуляра, ФРГИ изпраща автоматичен отговор, че електронното писмо е получено. ФРГИ не носи отговорност за файлове, които не се четат, не могат да бъдат отворени или пък не са получени в пощенската кутия на конкурса по някакви технически причини. ФРГИ публикува списък с всички постъпили предложения до 3 дни след крайния срок на конкурса.**

След одобрение и преди подписване на договор за безвъзмездно финансиране, кандидатът трябва да представи следните подкрепящи документи:

а) Копие от първото и последно съдебно решение за регистрация;

б) Устав на организацията;

в) Актуално състояние;

г) Копие от Отчета за приходите и разходите за последната приключила финансова година.

**ФРГИ не би подкрепила концепции и съответно пълни проектни предложения, които предвиждат:**

* предоставянето на социални услуги;
* индивидуални стипендии;
* хуманитарни помощи от типа на раздаване на храна, дрехи, лекарства и т.н.;
* разходи само за издателска дейност;
* международни младежки пътувания;
* строителство или ремонт на офис;
* закупуване на земя, сгради, превозни средства.

**Критерии за одобрение:**

а) Съответствие на концепцията с целите на програмата;

б) Яснота и взаимовръзка между целите, дейностите и очакваните резултати;

в) Концепциите показват (съответно и предвидените в тях цели, дейности и подходи), че са консултирани и съгласувани с нуждите и мненията на децата, с които ще се работи;

г) Концепциите показват (съответно и предвидените в тях цели, дейности и подходи), че организацията е идентифицирала силните страни на децата, и е разработила предложението си в съответствие с тези сини страни и се стреми да ги развива;

д) Иновативни идеи и креативност;

е) Капацитет на организацията за изпълнение на предложената концепция, съответно проект;

ж) Ефективност (изпълнение на предварително заложените цели на дейността, инициативата и/или модела на работа);

з) Реализирана промяна в непосредствената среда;

и) Възможност за репликиране и устойчивост.

**Важно:**

ФРГИ не предоставя мотиви за отказ от финансиране, поради големия обем от кандидати по програмите ни. Организациите, представят предложенията си в конкурса доброволно и не могат да имат искания за компенсации по отношение на участието им в конкурса. ФРГИ не отговаря на запитвания, коментари, бележки и др., както и не публикува имената на оценяващата комисия, с оглед избягване на конфликти и натиск.

Чрез попълването и изпращането на документите за кандидатстване по програмата, кандидатите дават изричното си съгласие с правилата и условията за кандидатстване.

ФРГИ не предоставя консултации по качеството на определени инициативи. Предоставят се консултации само и единствено по отношение на техническите изисквания на конкурса. Консултации могат да се получат по телефон и по електронна поща.

Организациите, чиито концепции бъдат одобрени биват информирани чрез телефонно обаждане и поканени за представяне на пълно проектно предложение в определен срок. Техният списък се публикува на интернет страницата на ФРГИ.

**Одобрената концепция не означава, че пълното проектно предложение ще получи финансиране**. Подадените пълни проектни предложения ще участват в конкурсна процедура на Етап 2.

**Краен срок за подаване на идейните концепции: 20 септември 2015 година, 24.00 часа.**